20. Sarajevo Film Festival
20. Sarajevo Film Festival međunarodni je filmski festival koji se održao od 15. do 23. augusta 2014. u Sarajevu. Bilo je prikazano ukupno 250 filmskih ostvarenja iz 60 zemalja, koji su bili raspoređeni u 19 programa. Svečane ceremonije otvaranja održale su se u Narodnom pozorištu, Ljetnom kinu i kinu Meeting Point. Smotra je započela projekcijama filmova "Mostovi Sarajeva", "Pasja ljubav" i "O konjima i ljudima". Predsjednik žirija bio je mađarski režiser Bela Tarr, koji je na 19. Sarajevo Film Festivalu osvojio nagradu Srce Sarajeva. Film "Pjesma moje majke" turskog režisera Erola Mintasa dobio je Srce Sarajeva za najbolji igrani film. Srce Sarajeva u kategoriji najboljeg glumca, dobio je Feyyaz Duman za ulogu mladog učitelja Alija dok je Srce Sarajeva za najbolju glumicu dobila Mari Kitia za ulogu u gruzijskom filmu "Nevjeste". Srce Sarajeva za najbolji kratki flim dobio je film "Kokoška" koji je rađen u hrvatsko-njemačkoj koprodukciji, režiserke Une Gunjak. Srce Sarajeva za najbolji dokumentarni film otišlo je u ruke hrvatskoj režiserki Tihi K. Gudac za film "Goli". Specijalna priznanja za dokumentarni film dodijeljena su filmovima: "Presuda u Mađarskoj", mađarske režiserke Eszter Hajdu i hrvatskoj režiserki Tatjani Božić za film "Ljubavna odiseja". Počasno Srce Sarajeva uručeno je bosanskohercegovačkom režiseru Danisu Tanoviću, meksičkom glumcu Gael Garcia Bernalu i francuskoj dizajnerici Agnes B. Festival je bio službeno zatvoren projekcijom filma "Čarolija na mjesečini" američkog režisera Woodyja Allena. Na festivalu je bilo akreditrano preko 300 gostiju i 800 novinara. Procjenjuje se da je festival tokom devet dana posjetilo preko 100,000 posjetilaca.